“So‘nggi olti oy ichida ilk marta jonli kuylagan Ozodbek Nazarbekov va bepul jonli ijrodagi gala konsert” Ochiq osmon ostidagi ilk konsertdan fotoreportaj

Xalqlar do‘stligi san’at saroyi maydonida ilk marotaba ochiq osmon ostida konsert dasturi bo‘lib o‘tdi. Jurnalist Feruz Muhammad ushbu dasturdan “Daryo” uchun maxsus reportaj tayyorladi.

Madaniyat vazirligi hamda “O‘zbekkonsert” DM tomonidan ilk marotaba tashkillashtirilgan ushbu dastur jonli ijroda bo‘lib o‘tdi.

Dasturda yosh xonandalardan tortib O‘zbekiston xalq artisti Ozodbek Nazarbekovgacha chiqish qilishdi.
Mazkur konsert dasturi haqida sentabr oyining so‘nggi kunlarida e’lon qilinishiga qaramasdan, dasturda ko‘plab muxlislar xonandalarning jonli ijrodagi chiqishlaridan bahramand bo‘lishdi. Bizningcha keyindi dasturda muxlislar soni bundan ham ko‘p bo‘ladi.

Ozodbek Nazarbekovning chiqish qilishi muxlislar tomonidan juda ham iliq kutib olindi. Ozodbek Nazarbekov “Majnuntolning novdalari” qo‘shig‘idan so‘ng hazil aralash “ochig‘ini aytsam, so‘nggi olti oy mobaynida deyarli jonli ijroda qo‘shiq aytmadim, shuning uchun qo‘shiq so‘zlari ham esimdan chiqishi mumkin, kelinglar birgalikda kuylaymiz”, deya “Kelgin gulim” taronasini kuyladi. Ushbu taronaga barcha muxlislar jo‘r bo‘lishdi.
Ochiq osmon ostida bo‘lib o‘tgan dasturda nafaqat professional ijodkorlarga, balki havaskor muxlislarga ham kuylash imkoni berildi.
Shuningdek, dasturda O‘zbekistonda xizmat ko‘rsatgan artist Alisher Fayz, Abdurashid Yo‘ldoshev, Milena Madmusayeva, Yahyo Mo‘minov, estrada xonandalari Bahrom Nazarov, Dilshodbek Yunusov, Malika Egamberdiyeva, Dilnoz, Bekzod Eshonov singari bir qancha ijodkorlar jonli ijrodagi mahoratlarini namoyish qilishdi.





“O‘zbekkonsert” DM matbuot xizmatining ma’lumotiga qaraganda, ochiq osmon ostida bo‘lib o‘tadigan, barcha muxlislar uchun tekin bo‘lgan bunday dasturlar an’anasi hali uzoq davom etishi rejalashtirilgan.